Γνώμη της Ευρωπαϊκής Κεντρικής Τράπεζας

της 6ης Απριλίου 2001

κατόπιν αιτήματος του Συμβουλίου της Ευρωπαϊκής Ένωσης σχετικά με υποβληθείσα από την Επιτροπή πρόταση κανονισμού του Ευρωπαϊκού Κοινοβουλίου και του Συμβουλίου που τροποποιεί τον κανονισμό (ΕΚ, Ευρατόμ) αριθ. 58/97 για τις στατιστικές διάρθρωσης των επιχειρήσεων

(CON/2001/3)

(2001/C 131/03)

1. Στις 27 Φεβρουαρίου 2001 η Ευρωπαϊκή Κεντρική Τράπεζα (ΕΚΤ) έλαβε αίτημα του Συμβουλίου της Ευρωπαϊκής Ένωσης να διατυπώσει τη γνώμη της αναφορικά με σχέδιο κανονισμού του Ευρωπαϊκού Κοινοβουλίου και του Συμβουλίου που τροποποιεί τον κανονισμό (ΕΚ, Ευρατόμ) αριθ. 58/97 για τις στατιστικές διάρθρωσης των επιχειρήσεων (εφεξής καλούμενο "σχέδιο κανονισμού").

2. Η αρμοδιότητα της ΕΚΤ να διατυπώνει τη γνώμη της βασίζεται στο άρθρο 105 παράγραφος 4 της συνθήκης για την ίδρυση της Ευρωπαϊκής Κοινότητας. Η συμμετοχή στη διαμόρφωση ενός κοινού πλαισίου για τη συλλογή, κατάρτιση, διαβίβαση και αξιολόγηση των κοινοτικών στατιστικών σχετικά με τη διάρθρωση, της δραστηριότητες και τις επιδόσεις των νομισματικών χρηματοπιστωτικών ιδρυμάτων (ΝΧΙ) και των λοιπών ενδιάμεσων χρηματοπιστωτικών οργανισμών, με εξαίρεση τις ασφαλιστικές εταιρείες και τα συνταξιοδοτικά ταμεία, εμπίπτει στο πεδίο των στατιστικής φύσεως αρμοδιοτήτων της ΕΚΤ, κατά τα οριζόμενα στο άρθρο 5 του πρωτοκόλλου για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας. Σύμφωνα με το άρθρο 17.5, πρώτη πρόταση, του εσωτερικού κανονισμού της ΕΚΤ, η παρούσα γνώμη εκδόθηκε από το Διοικητικό Συμβούλιο της ΕΚΤ.

3. Σκοπός του σχεδίου κανονισμού είναι να συμπληρώσει τον υπάρχοντα κανονισμό για τις στατιστικές διάρθρωσης των επιχειρήσεων, με την προσθήκη δύο παραρτημάτων που αφορούν ειδικά τους τομείς των ποστωτικών ιδρυμάτων και των συνταξιοδοτικών ταμαίων, και, στο παράρτημα Ι που αφορά την κοινή ενότητα για τις ετήσιες στατιστικές διάρθρωσης, να διευρύνει την κάλυψη της οριζόντιας ενότητας, προκειμένου να συμπεριλάβει άλλους ενδιάμεσους χρηματοπιστωτικούς οργανισμούς, συνταξιοδοτικά ταμεία και δραστηριότητες συναφείς με τις δραστηριότητες ενδιάμεσων χρηματοπιστωτικών οργανισμών. Τέλος, εισάγονται δύο πρόσθετες μεταβλητές στον τομέα του περιβάλλοντος του παραρτήματος 2 που αφορά τη λεπτομερή ενότητα για στατιστικές διάρθρωσης της βιομηχανίας.

4. Η ΕΚΤ δέχεται ευνοϊκά το σχέδιο κανονισμού, ως ένα σημαντικό βήμα προς την κατεύθυνση της παροχής εξαιρετικής ποιότητας στατιστικών στοιχείων σε ό,τι αφορά τις άλλες χρηματοπιστωτικές υπηρεσίες. Κρίνεται ιδιαίτερης σημασίας για την ΕΚΤ η έγκαιρη διαθεσιμότητα δεικτών, οι οποίοι είναι δυνατό να παρέχουν πρόσθετες πληροφορίες για τις διαρθρωτικές εξελίξεις και τη σταθερότητα του τραπεζικού και χρηματοπιστωτικού συστήματος και να συμβάλλουν σε βελτιώσεις σε ό,τι αφορά τις μακροοικονομικές στατιστικές. Η ΕΚΤ σημειώνει ότι σε περιορισμένη μόνο έκταση υπάρχει αλληλεπικάλυψη των εν λόγω στατιστικών στοιχείων και των στατιστικών στοιχείων που η ΕΚΤ συλλέγει κυρίως για τους σκοπούς της νομισματικής πολιτικής.

5. Η ΕΚΤ λαμβάνει υπόψη την περιεχόμενη στην αιτιολογική έκθεση διαπίστωση, σύμφωνα με την οποία ο φόρτος που συνεπάγεται η συλλογή των εν λόγω στατιστικών στοιχείων για τις επιχειρήσεις και τους εθνικούς φορείς παροχής στοιχείων είναι από περιορισμένος ως ανύπαρκτος. Ωστόσο, η ΕΚΤ αντιλαμβάνεται ότι υπάρχουν κράτη μέλη τα οποία δεν έχουν ολόκληρη τη δέσμη των απαιτούμενων στοιχείων στη διάθεσή τους. Επιπλέον, η ΕΚΤ επισημαίνει ότι τα πρόσθετα στατιστικά στοιχεία που αφορούν το παράρτημα 6 (ενότητα σχετική με τα πιστωτικά ιδρύματα) μπορούν, πράγματι, να προκαλέσουν επιπλέον φόρτο για τις εθνικές κεντρικές τράπεζες ορισμένων χωρών, στο πλαίσιο της δραστηριότητας των πρώτων ως φορέων παροχής στοιχείων. Η ΕΚΤ αντιλαμβάνεται ότι οι προαναφερθείσες υποχρεώσεις στατιστικής φύσεως δεν θίγουν το έγκαιρο και ακριβές των στοιχείων που παρέχονται στην ΕΚΤ για την άσκηση των καθηκόντων της.

6. Η ΕΚΤ σημειώνει ότι την αναθεώρηση του κανονισμού του Συμβουλίου θα ακολουθήσουν, σε εύθετο χρόνο, προτάσεις τεσσάρων κανονισμών της Επιτροπής για την εφαρμογή του. Η ΕΚΤ αναμένει ότι θα κληθεί να διατυπώσει τη γνώμη της σχετικά με τα εν λόγω θέματα.

7. Η παρούσα γνώμη της ΕΚΤ δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φρανγκφούρτη, 6 Απριλίου 2001.

Ο Πρόεδρος της ΕΚΤ

Willem F. Duisenberg